Innotescat omnibus sancte ecclesie filiis presentibus et futuris quod Hugo de Leiva, laudante Aimone nepote suo, dedit Deo et sancte Marie de Firmitate et monachis ejusdem loci, pro anima sua omniumque antecessorum suorum, mansum Johannis Franci qui est sub monte sancti Martini, juxta perreriam eorundem monachorum, et omnia appendicia ejusdem mansi, sine ulla retentione, in terra videlicet plana et in bosco, in pratis et in vineis. Hoc autem laudaverunt filii predicti Johannis Franci, Gaulterius et Hugo. Quod si predictus Hugo de Leiva vult fieri monachus vel conversus in sanitate sua, recipient eum monachi Firmitatis. Si vero sine excommunicatione obierit in seculo, faciunt tantum pro eo quantum pro monacho. Hujus rei testes: Milo Rufus, Paganus Berinz, Giraldus Naals, Jofridus de Marcillei, Clemens de Bellomonte, Aimo Brotez de Buxi, Robertus Willelmus. Habuit tamen predictus Hugo de Leiva sex libras Cabilonensis monete de prefato dono.